РЕШЕНИЕ НА КОМИСИЯТА
от 25 април 2007 година
относно изтеглянето от пазара на хибридната маслодайна рапица Ms1xRf2 (ACS-BNØØ4-7xACS-BNØØ2-5) и производните ѝ продукти
(нотифицирано под номер C(2007) 1806)
(само текстът на немски език е автентичен)
(2007/306/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи (1), и по-специално член 8, параграф 6 и член 20, параграф 6 от него,
като има предвид, че:
(1)
Семената от хибридната маслодайна рапица Ms1xRf2 (ACS-BNØØ4-7xACS-BNØØ2-5) са били разрешени съгласно Директива 90/220/EИО на Съвета от 23 април 1990 г. относно съзнателното въвеждане на генетично променени организми в околната среда (2) с Решение 97/393/EО на Комисията от 6 юни 1997 г. относно пускането на пазара на генетично модифицираната рапица (Brassica napus L. ssp. Oleifera Metzq. MS1, RF2) съгласно Директива 90/220/ЕИО на Съвета (3) с предвидена цел отглеждането и манипулирането ѝ в околната среда преди и по време на преобразуването на продукта в нежизнеспособни частици. Директива 90/220/EИО бе преработена и отменена с Директива 2001/18/ЕО.
(2)
Разрешителното бе основано на информацията, съдържаща се в приложеното досие съгласно Директива 90/220/ЕИО, и цялата приложена от държавите-членки информация.
(3)
Преработеното масло от маслодайна рапица ACS-BNØØ4-7, ACS-BNØØ2-5 и хибридната комбинация от маслодайна рапица ACS-BNØØ4-7xACS-BNØØ2-5 бяха пуснати на пазара съгласно член 5 от Регламент (ЕО) № 258/97 на Европейския парламент и на Съвета от 27 януари 1997 г. относно новите храни и новите хранителни съставки (4).
(4)
Маслодайната рапица ACS-BNØØ4-7, ACS-BNØØ2-5 и хибридната комбинация от маслодайна рапица ACS-BNØØ4-7xACS-BNØØ2-5 и производните им продукти бяха след това означени като съществуващи продукти от Bayer CropScience AG (наричана по-долу „нотификаторът“) съгласно член 8, параграф 1, буква а) и член 20, параграф 1 от Регламент (ЕО) № 1829/2003 (наричан по-нататък „регламентът“) и бяха вписани в регистъра на Общността за генетично модифицираните храни и фуражи. Нотификацията обхващаше храните (преработеното масло), произведени от мъжкото стерилно поколение маслодайна рапица MS1Bn (B91-4) и всички обичайни кръстоски, възстановителя на плодовитостта на поколението маслодайна рапица RF2Bn (B94-2) и всички обичайни кръстоски и хибридната комбинация MS1xRF2 (ACS-BNØØ4-7xACS-BNØØ2-5), както и храни за животни, които съдържат или се състоят от маслодайна рапица, производна на мъжката стерилна MS1 (B91-4), култивар Drakkar, маслодайна рапица поколение (Brassica napus L. ssp. Оleifera Metzg.), възстановителят на плодовитостта RF2 (B94-2), култивар Drakkar, маслодайна рапица поколение (Brassica napus L. ssp. Оleifera Metzg.) и хибридната комбинация MS1xRF2 (ACS-BNØØ4-7xACS-BNØØ2-5) (Brassica napus L. ssp. Оleifera Metzg. MS1Bn x RF2Bn) с предвидена цел отглеждането и манипулирането ѝ в околната среда преди и по време на преобразуването на продукта в нежизнеспособни частици.
(5)
Нотификаторът на хибридната маслодайна рапица ACS-BNØØ4-7xACS-BNØØ2-5 посочи в писмо до Комисията от 15 ноември 2005 г., че сортовете, съдържащи това явление, не се предлагат повече за продажба на световния пазар и че всички запаси със семена са били иззети и унищожени след продажния сезон на 2003 г.
(6)
Нотификаторът посочи също така на Комисията, че няма намерение да подава молба за подновяване на разрешителното за маслодайна рапица ACS-BNØØ4-7, ACS-BNØØ2-5 и хибридната комбинация от маслодайна рапица ACS-BNØØ4-7xACS-BNØØ2-5 по силата на регламента, съгласно съответно член 8, параграф 4, първа алинея, член 11, член 20, параграф 4 и член 23. Следователно нито отглеждането, нито пускането на пазара на хибридна маслодайна рапица ACS-BNØØ4-7xACS-BNØØ2-5 и производните ѝ продукти няма да бъдат разрешени в Общността след 18 април 2007 г.
(7)
Уместно е да се приемат мерки, за да се гарантира ефективното изтегляне от пазара на семена от хибридната маслодайна рапица ACS BNØØ4-7xACS BNØØ2-5. Като последствие от липсата на семена всички продукти, производни на маслодайната рапица ACS-BNØØ4-7, ACS-BNØØ2-5 и хибридната комбинация от маслодайна рапица ACS-BNØØ4-7xACS-BNØØ2-5 се очаква да изчезнат от хранителната верига и хранителната верига на животните в разумен срок от време.
(8)
Тъй като нотификаторът прекрати продажбата на семена от хибридна маслодайна рапица ACS-BNØØ4-7xACS-BNØØ2-5 в Общността след сезона на сеитба през 2003 г., запасите от производните продукти на маслодайната рапица ACS-BNØØ4-7, ACS-BNØØ2-5 и хибридната комбинация от маслодайна рапица ACS-BNØØ4-7xACS-BNØØ2-5 бяха изчерпани и не се очаква да бъдат пуснати на пазара след 18 април 2007 г. Все пак недоловими следи от генетично модифициран материал от маслодайна рапица ACS-BNØØ4-7, ACS-BNØØ2-5 и маслодайна рапица ACS ACS-BNØØ4-7xACS-BNØØ2-5 в храните или фуражите е възможно да останат за определен период от време.
(9)
Следователно е необходимо от гледна точка на правната сигурност да се предвиди преходен период, през който храните и фуражите да могат да съдържат подобен материал, без да бъдат считани за нарушаващи член 4, параграф 2 или член 16, параграф 2 от регламента, ако това наличие е случайно или технически неизбежно.
(10)
Допустимият праг и уговореният период от време следва да се определят, като се вземе предвид необходимото време, докато ефективното изтегляне от пазара на семената даде своите резултати в цялата хранителна верига и хранителната верига на животните. Във всички случаи допустимият праг остава по-нисък от прага на етикетирането и проследяването, който не е повече от 0,9 %, така както е предвидено в регламента относно случайното или технически неизбежното наличие на ГМ материал в храните и фуражите.
(11)
Вписванията в регистъра на Общността за генетично модифицираните храни и фуражи, така както е предвидено в член 28 от регламента, относно маслодайната рапица ACS-BNØØ4-7, ACS-BNØØ2-5 и хибридната комбинация от маслодайна рапица ACS-BNØØ4-7xACS-BNØØ2-5 следва да се изменят, за да се вземе предвид настоящата директива.
(12)
Нотификаторът бе консултиран относно предвидените в настоящото решение мерки.
(13)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
За да се гарантира ефективното изтегляне от пазара на семена от хибридна маслодайна рапица ACS-BNØØ4-7xACS-BNØØ2-5 с цел отглеждане, нотификаторът се съобразява с мерките, изложени в приложението.
В срок 6 месеца от датата на нотификация на настоящото решение нотификаторът представя на Комисията доклад относно изпълнението на мерките, изложени в приложението.
Член 2
Наличието на материал, който съдържа, състои се и/или е произведен от маслодайна рапица ACS-BNØØ4-7, ACS-BNØØ2-5 и хибридната комбинация от маслодайна рапица ACS-BNØØ4-7xACS-BNØØ2-5 в храни и фуражи, заявени съгласно член 8, параграф 1, буква а) и член 20, параграф 1 от регламента, се допуска до 5 години след датата на нотификация на настоящото решение:
а)
при условие че това наличие е случайно или технически неизбежно; и
б)
в пропорция не повече от 0,9 %.
Член 3
Вписванията в регистъра на Общността за генетично модифицираните храни и фуражи, така както е предвидено в член 28 от регламента, относно маслодайната рапица ACS-BNØØ4-7, ACS-BNØØ2-5 и хибридната комбинация от маслодайна рапица ACS-BNØØ4-7xACS-BNØØ2-5 следва да се изменят, за да се вземе предвид настоящата директива.
Член 4
Адресат на настоящото решение е Bayer CropScience AG, Alfred-Nobel-Str. 50, D-40789 Monheim am Rhein, Германия.
Съставено в Брюксел на 25 април 2007 година.